Man verdrink in dam by landgoedDie dam waar die man se liggaam gevind is. Foto: Verskaf ŉ Man, vermoedelik 60 jaar oud, het Sondagmiddag in ŉ dam in ŉ landgoed in Bassonia, suid van Johannesburg, verdrink. “Paramedici van ER24 het omstreeks 16:00 by die toneel opgedaag. Die polisie was reeds daar. Die man is op die gras langs die dam aangetref. ŉ Veiligheidswag het die man na bewering uit die dam gehaal,” het Ineke van Huyssteen, woordvoerder van ER24, gesê. Die man het geen tekens van lewe getoon nie en is op die toneel dood verklaar. ŉ Kind is ook na bewering in die dam gevind, maar in ŉ private voertuig deur iemand na ŉ nabygeleë hospitaal geneem voordat paramedici by die toneel opgedaag het. Die kind se toestand is onbekend. “Die presiese omstandighede rakende die voorval is nog nie bekend nie, maar word deur die polisie ondersoek,” het sy gesê.